༄༅།  ། བཅོམ་ལྡན་འདས་མི་འཁྲུགས་པ་ལ་བརྟེན་པའི་སྒྲིབ་པ་སྦྱོང་ཚུལ་གྱི་སྙིང་པོ་དངོས་གྲུབ་ཀུན་འབྱུང་བཞུགས་སོ།  །
བཅོམ་ལྡན་འདས་མི་འཁྲུགས་པ་ལ་བརྟེན་པའི་སྒྲིབ་པ་སྦྱོང་ཚུལ་གྱི་སྙིང་པོ་དངོས་གྲུབ་ཀུན་འབྱུང་།

༄༅༅།  ། བཅོམ་ལྡན་འདས་མི་འཁྲུགས་པའི་སྒོ་ནས་གཤིན་པོ་རྗེས་སུ་འཛིན་པའི་ཆོ་ག་བྱེད་པར་འདོད་ན།  འདི་ལྟར།  དེ་ཡང་རྗེ་འདུལ་འཛིན་གྲགས་པ་རྒྱལ་མཚན་གྱིས་གསུང་ནས།  རྣལ་འབྱོར་བླ་མེད་སོགས་ཀྱི་དཀྱིལ་འཁོར་གཞན་གྱི་སྒོ་ནས་གཤིན་པོའི་དོན་དུ་ཆོ་ག་བྱེད་(༢༢)པར་འདོད་ན་ཡང་།  རྣམ་ཤེས་འགུགས་པ་སོགས་ཀྱི་བདེན་སྟོབས་བརྗོད་པའི་ཚེ་དཀྱིལ་འཁོར་གྱི་གཙོ་བོ་གང་ཡིན་པའི་མཚན་དང་།  རྩ་རིག་གནས་སུ་རང་རང་གི་ཡི་གེ་བརྒྱ་པ་བརྗོད་ཅིང་།  ལྷ་སྒོའི་ཆོ་ག་གཞན་རྣམས་འདི་བཞིན་དུ་བྱས་ལ།  བདག་མདུན་གྱི་དཀྱིལ་འཁོར་སྒྲུབ་པ།  དབང་བསྐུར་སོགས་རང་རང་གི་གཞུང་ལས་འབྱུང་བ་ལྟར་བྱའོ།  ། ཞེས་གསུངས་ལ།  དེ་དང་ཚུལ་མཐུན་པ།  ཐུབ་པའི་མདོ་སྔགས་ཀྱི་གཞུང་ལུགས་ཕལ་ཆེ་བ་དག་ཏུ་ཐོགས་མེད་དུ་འདོན་ནུས་པའི་ས་སྐྱ་པའི་དགེ་བའི་བཤེས་གཉེན་ཆེན་པོ་བློ་གྲོས་རྒྱ་མཚོ་སོགས་ཀྱིས་ཀྱང་།  བྱ་སྤྱོད་སོགས་ཀྱི་ཆོ་གར་ཡང་དེ་དང་འདྲ་བར་གསུངས་པས།  ས་སྐྱ་པའི་དགེ་བའི་བཤེས་གཉེན་དེ་ཉིད་ཀྱི་མན་ངག་འདིར་ཡང་བྲི་བར་བྱའོ།  ། དེ་ཡང་རྗེ་འདུལ་འཛིན་གྱིས་རྩ་རིག་གི་གནས་སུ་རང་རང་གི་ཡི་གེ་བརྒྱ་པ་བརྗོད་གསུང་ཡང་།  སྐབས་འདིར་ནི་མི་འཁྲུགས་པ་རང་གི་སྔགས་ཀཾ་ཀ་ནི་ཁོ་ན་བརྗོད་པས་ཆོག་གོ།  ། དེ་ཡང་མི་འཁྲུགས་པའི་བདག་བསྐྱེད་མདུན་བསྐྱེད་བུམ་བསྐྱེད་དང་བཅས་པ་སྔོན་དུ་བཏང་ནས།  རང་ཉིད་མི་འཁྲུགས་པའི་ང་རྒྱལ་ལ་གནས་བཞིན་པའི་ངང་ནས།  གཤིན་པོའི་མིང་བྱང་མདུན་དུ་བཞག་ལ།  ལས་བུམ་གྱི་ཆུ་དང་ལས་སྔགས་ཨོཾ་བཛྲ་ཨ་མྲྀ་ཏ་ཀུནྜ་ལི་ཧ་ན་ཧ་ན་ཧཱུཾ་ཕཊ།  ཅེས་པས་བསངས།  ཨོཾ་ཤཱུ་ནྱ་ཏ་ཅེས་སོགས་ཀྱིས་རྟེན་སྣང་བ་མི་དམིགས་པའི་སྟོང་ཉིད་དུ་གྱུར།  སྟོང་པའི་ངང་ལས་ཚེ་འདས་ཀྱི་མིང་ཡིག་དང་པོ་ཐིག་ལེས་བརྒྱན་པ་ཡོངས་སུ་གྱུར་པ་ལས།  ཚེ་ལས་འདས་པ་ཐ་མལ་པའི་ཆ་བྱད་ཅན།  ཕུང་པོ་དང་ཁམས་དང་སྐྱེ་མཆེད་ཐམས་ཅད་གསལ་ཞིང་ཡོངས་སུ་རྫོགས་པར་གྱུར།  ན་མོ་སངས་རྒྱས་ཀྱི་བདེན་པ་དང་།  ཆོས་ཀྱི་བདེན་པ་དང་།  དགེ་འདུན་གྱི་བདེན་པ་དང་།  དེ་བཞིན་གཤེགས་པ་དང་།  རྡོ་རྗེ་དང་།  རིན་པོ་ཆེ་དང་།  པདྨ་དང་།  ལས་ཀྱི་རིགས་སུ་གྱུར་པ་ཐམས་ཅད་དང་།  སྙིང་པོ་དང་།  ཕྱག་རྒྱ་དང་།  གསང་སྔགས་དང་།  རིགས་སྔགས་ཀྱི་ལྷའི་ཁྱད་པར་ཐམས་ཅད་དང་།  ཁྱད་པར་དུ་བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་རྡོ་རྗེ་མི་འཁྲུགས་པའི་ལྷ་ཚོགས་ཐམས་ཅད་ཀྱི་བདེན་པ་དང་།  བདེན་པའི་བྱིན་རླབས་ཀྱིས་ཚེ་ལས་འདས་པ་ཆེ་གེ་མོ་ཞེས་བྱ་བའི་རྣམ་པར་ཤེས་པ་སྲིད་པ་བར་དོ།  ཁམས་གསུམ་འགྲོ་བ་རིགས་དྲུག། སྐྱེ་གནས་བཞིས་བསྡུས་པའི་འཇིག་རྟེན་གང་ན་གནས་ཀྱང་།  སྐད་ཅིག་ཐང་ཅིག་ཡུད་ཙམ་ལ་འདིར་མཆིས་པར་གྱུར་ཅིག། རང་གི་ཐུགས་ཀ་ནས་འོད་ཟེར་ལྕགས་ཀྱུ་ལྟ་བུ་འཕྲོས་པས།  ཚེ་འདས་ཀྱི་རྣམ་ཤེས་ཁ་དོག་དམར་ཞིང་གསལ་བ་ཨ་ཐུང་གི་གཟུགས་ཅན་བཀུག་སྟེ།  སྤྱི་གཙུག་ནས་ཞུགས་སྙིང་ཁར་ཐིམ་པར་བསམ་མོ།  ། དེ་ནས་བགེགས་སྦྱང་བ་ནི།  ཁྲོ་བོ་སྤྱན་དྲངས་ནས་མཆོད་བསྟོད་ཀྱི་བར་བྱས་ཏེ།  གཏོར་མ་བཤམས་ནས་བྱིན་གྱིས་བརླབས་ལ།  ཨོཾ་སརྦ་བིགྷྣན་ན་མཿསརྦ་ཏ་ག་ཐཱ་ཏེ་བྷྱོ།  ཞེས་སོགས་གསུམ་གྱིས་བགེགས་ལ་བསྔོ་བ་ནི།  ཞི་བས་སྦྱང་བ།  ཏིང་ལོའི་མར་མེ་དང་ཆང་བུ་བསྒྲགས་ནས་རྟེན་ལ་ཕྱིར་བསྐོར་ཞིང་།  ཨོཾ་སུཾ་བྷ་ནི་སུཾ་བྷ་ཧཱུཾ།  གྲྀཧྣ་གྲྀཧྣ་ཧཱུཾ།  གྲྀཧྣ་པ་ཡ་གྲྀཧྣ་པ་ཡ་ཧཱུཾ།  ཨ་ན་ཡ་ཧོཿབྷ་ག་ཝན་བཛྲ་ཧཱུཾ་ཕཊ།  ཅེས་བརྗོད་ཅིང་ཏིང་ལོ་ཆང་བུ་གསུམ་གྱིས་བསྐོར་བ་ནི།  ཞི་དྲག་ཕྱེད་མས་སྦྱངས་པའོ།  ། དེ་ནས་སྔར་བཞིན་སངས་རྒྱས་ཀྱི་བདེན་པ་དང་།  ཞེས་པ་ནས།  བདེན་པའི་བྱིན་རླབས་གྱིས་ཚེ་ལས་འདས་པ་ཆེ་གེ་མོ་ཞེས་བགྱི་བ་(༢༣)ལ་གསོན་གྱི་དུས་ན་ཚེ་གནས་པ་ལ་བར་དུ་གཅོད་ཅིང་།  ཚེ་འཕོས་ནས་གང་དུ་གནས་པའི་ལུས་སྲོག་དང་།  མཐོ་རིས་ཐར་པ་ལ་བར་དུ་གཅོད་པའི་བགེགས་ཀྱི་ཚོགས་ཐམས་ཅད་དང་།  ཚེ་ལས་འདས་པའི་ཆ་བྱད་བཟུང་ནས།  ཉེ་འབྲེལ་དང་འཇིག་རྟེན་པ་རྣམས་ལ་སླུ་ཞིང་།  གནོད་པར་བྱེད་པའི་གནོད་སྦྱིན་དང་།  ཤ་ཟ་དང་།  འབྱུང་པོ་ལ་སོགས་པ་ཐམས་ཅད་གཏོར་མ་འདིས་ཚིམ་པར་གྱིས་ལ་གནོད་པ་དང་འཚེ་བའི་བསམ་པ་ངན་པ་ཐམས་ཅད་སྤོངས་ལ།  ཕན་པ་བྱང་ཆུབ་ཀྱི་སེམས་དང་ལྡན་པས་རང་རང་སོ་སོའི་གནས་སུ་སོང་ཞིག། གལ་ཏེ་མི་འགྲོ་ན་ཡེ་ཤེས་ཀྱི་རྡོ་རྗེ་མེ་འབར་བ་རྣམས་ཀྱིས་བསྲེག་ཅིང་རྣམ་པར་འཇོམས་པར་གདོན་མི་ཟའོ།  ། ཞེས་བརྗོད་ཅིང་སུམ་བྷ་ནིའི་སྔགས་བཟླ།  གུ་གུལ་གྱིས་བདུག། ཡུངས་དཀར་གྱིས་བྲབ་པ་སོགས་བྱའོ།  ། དེ་ནས་མེ་བསངས་ནས།  རཾ་ལས་ཡེ་ཤེས་ཀྱི་མེ་འབར་བའི་ནང་དུ།  ཁྲོ་བོ་རྡོ་རྗེ་མཁའ་འགྲོ་སྐུ་མདོག་མཐིང་ནག་ཞལ་གཅིག་ཕྱག་གཉིས་རྡོ་རྗེ་དང་དྲིལ་བུ་འཛིན་ཅིང་།  ཞལ་གདངས་པར་བསྐྱེད་ལ།  ཚེ་འདས་ཀྱི་རྐང་མཐིལ་གཉིས་སུ་རླུང་གི་དཀྱིལ་འཁོར།  ལྟེ་བར་ཡེ་ཤེས་ཀྱི་མེ་འབར་བ།  སྙིང་ཁར་སྡིག་པའི་ས་བོན་པཾ་ནག་པོ་ལས་ལུས་ངག་ཡིད་གསུམ་གྱི་སྡིག་སྒྲིབ་ཐམས་ཅད་འདུས་པར་བསམས་ལ།  ལྟེ་བའི་ཡེ་ཤེས་ཀྱི་མེ་འབར་བའི་འོད་ཟེར་གྱིས།  སྙིང་ཁའི་པཾ་དེད་ནས།  སྣ་སྒོ་ནས་འཐོན།  སྡིག་པ་རྭ་ཅན་གྱི་རྣམ་པར་གྱུར་ནས།  རང་གི་ལག་པའི་ཏིལ་ལ་ཐིམ་པར་བསམས་ལ།  ཨོཾ་བཛྲ་ཌཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷས་མིན་ཀུ་རུ་སྭཱ་ཧཱ།  ཞེས་ཁྲོ་བོའི་ཞལ་དུ་དབུལ།  དེ་ནས་བྱེ་མའམ་ཡུངས་དཀར་ལ།  ཀཾ་ཀ་ནི་སོགས་ཀྱི་གཟུངས་མང་དུ་བཟླས་ལ་བྲབ་བོ།  ། དེ་ནས།  ཇི་ལྟར་བལྟམས་པ་ཙམ་གྱིས་ནི།  ། ཞེས་སོགས་དང་བཅས་པས་ཁྲུས་གསོལ་བའི་ཆུ་བུམ་པར་བླུག་སྟེ།  མིང་བྱང་སོགས་མེ་ལོང་ལ་ཤར་བ་ལ་ཁྲུས་བྱ་བ་ནི།  འདི་ནི་སྦྱིན་པའི་རང་བཞིན་ཆུས།  ། སེར་སྣའི་དྲི་མ་སྦྱོང་མཛད་པ།  ། གཏོང་བ་དྲི་ཡིས་ལེགས་བགོས་ཆུས།  ། ཁྲུས་ལེགས་མཛད་ཀྱི་ཁྲུས་བྱའོ།  ། ན་མོ་རཏྣ་ཏྲ་ཡཱ་ཡ།  ཞེས་བརྗོད་པའི་རྗེས་སུ།  འཇིག་རྟེན་འདི་ནས་ཕ་རོལ་ཏུ་སོང་ཞིང་ཚེ་ལས་འདས་པ་ཆེ་གེ་མོ་ཞེས་བྱ་བས་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་ཐམས་ཅད་དང་།  ཁྱད་པར་དུ་ཉོན་མོངས་པ་སེར་སྣའི་དྲི་མ་ཐམས་ཅད་བྱང་ཞིང་དག་ནས།  སྦྱིན་པའི་ཕ་རོལ་ཏུ་ཕྱིན་པ་ཡོངས་སུ་རྫོགས་ཏེ།  མྱུར་དུ་མངོན་པར་རྫོགས་པར་འཚང་རྒྱ་བར་གྱུར་ཅིག། ཅེས་བརྗོད།  སྦྱིན་པའི་གནས་སུ།  ཚུལ་ཁྲིམས།  བཟོད་པ།  བརྩོན་འགྲུས།  བསམ་གཏན།  ཤེས་རབ།  ཅེས་དང་།  སེར་སྣ་ཞེས་པའི་གནས་སུ།  ཚུལ་འཆལ།  ཁོང་ཁྲོ།  ལེ་ལོ།  རྣམ་གཡེང་།  ཤེར་འཆལ་རྣམས་བཅུག་ནས་སྔར་བཞིན་བཀྲུས།  ཆུ་བོ་དྲུག་གི་ཁྲུས་བྱས་པས།  ། བག་ཆགས་རྣམ་དྲུག་སྦྱངས་ནས་ནི།  ། གང་ལ་ཉེས་པ་མི་མངའ་ཞིང་།  ། ཁྲུས་ལེགས་མཛད་ལ་ཕྱག་འཚལ་འདུད།  ། ན་མོ་རཏྣ་ཏྲ་ཡཱ་ཡ།  ཞེས་སོགས་དང་།  དྲི་ཆུ་དྲུག་གིས་ཁྲུས་བྱས་པས།  ། དྲི་མ་རྣམ་དྲུག་སྦྱོང་མཛད་པ།  ། རྒྱ་ཆེན་ཡོན་ཏན་དྲུག་ལྡན་པ།  ། ཁྲུས་ལེགས་མཛད་ལ་ཉེས་མི་མངའ།  ། ན་མོ་རཏྣ་ཏྲ་ཡཱ་ཡ།  ཞེས་སོགས་དང་།  དྲི་མ་རྣམ་དྲུག་དག་པ་ཡིས།  ། ཡོན་ཏན་ཐམས་ཅད་དང་ལྡན་པ།  ། སངས་རྒྱས་ཐམས་ཅད་མཆོད་དོན་དུ།  ། དད་པས་བདག་གིས་(༢༤)ཁྲུས་བགྱིའོ།  ། ན་མོ་རཏྣ་ཏྲ་ཡཱ་ཡ།  ཞེས་སོགས་ཀྱི་མཐར།  འཇིག་རྟེན་འདི་ནས་ཞེས་པ་ནས།  ཁྱད་པར་ཕ་རོལ་ཏུ་ཕྱིན་པ་དྲུག་གི་མི་མཐུན་པའི་ཕྱོགས་ཐམས་ཅད་བྱང་ཞིང་དག་ནས།  ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་ཏེ།  མྱུར་དུ་མངོན་པར་རྫོགས་པར་འཚང་རྒྱ་བར་གྱུར་ཅིག། ཅེས་བརྗོད།  དེ་ནས་ཉོན་མོངས་པ་དང་དུག་གསལ་བ་ནི།  འདོད་ཆགས་ཞེ་སྡང་གཏི་མུག་རྣམས།  ། འདི་དག་འཇིག་རྟེན་དུག་གསུམ་སྟེ།  ། བཅོམ་ལྡན་སངས་རྒྱས་དུག་མི་མངའ།  ། སངས་རྒྱས་གཟི་ཡི་དུག་བཅོམ་མོ།  ། ན་མོ་རཏྣ་ཞེས་དང་།  འཇིག་རྟེན་འདི་ནས་ཞེས་པ་ནས།  ཁྱད་པར་ཉོན་མོངས་པ་དང་དེའི་དབང་གིས་བྱུང་བའི་དུག་ཐམས་ཅད་བྱང་ཞིང་དག་ནས།  མྱུར་དུ་ཞེས་སོགས་བརྗོད།  དེ་བཞིན་དུ་སངས་རྒྱས་ཞེས་པའི་སྐབས་སུ་བཅོམ་ལྡན་དམ་ཆོས་ཞེས་དང་།  དམ་ཆོས་ཞེས་དང་།  ན་མོ་རཏྣ་ཏྲ་ཡཱ་ཡ།  ཞེས་དང་།  ཡང་།  འཕགས་པའི་དགེ་འདུན་ཞེས་དང་།  དགེ་འདུན་ཞེས་དང་།  ན་མོ་རཏྣ་ཏྲ་ཡཱ་ཡ།  ཞེས་པའི་སྤེལ་ཚིག་དང་བཅས་པ་སྦྱོར།  ས་ནི་དུག་གི་མ་ཡིན་ཏེ།  ། ས་ནི་དུག་གི་ཕ་ཡང་ཡིན།  ། བདེན་པའི་བདེན་ཚིག་འདི་དག་གིས།  ། ཆེ་གེའི་དུག་ནི་དུག་མེད་ཤོག། དུག་ནི་ས་ཡི་ནང་དུ་སོང་།  ། གང་བའི་ནང་དུ་དུག་སོང་ཞིག། ན་མོ་རཏྣ་ཏྲ་ཡཱ་ཡ།  ཨོཾ་ཀཾ་ཀ་ནི།  ཀཾ་ཀ་ནི།  རོ་ཙ་ནི།  རོ་ཙ་ནི།  ཏྲོ་ཊ་ནི།  ཏྲོ་ཊ་ནི།  ཏྲཱ་ས་ནི།  ཏྲཱ་ས་ནི།  པྲ་ས་ནི།  པྲ་ཏི་ཧ་ན།  པྲ་ཏི་ཧ་ན།  སརྦ་ཀརྨ་པཱ་རཾ་པ་ར་ཎི་མེ་ཡེ་སྭཱ་ཧཱ།  ཆེ་གེ་མོ་ཞེས་བྱ་བའི་འབྱུང་བ་དང་འབྱུང་བ་ལས་གྱུར་པའི་དུག་ཐམས་ཅད་ཤནྟ་ཀུ་རུ་སྭཱ་ཧཱ།  ཞེས་དང་།  དེ་བཞིན་དུ་སའི་གནས་སུ་ཆུ་མེ་རླུང་རྣམས་དང་།  གོང་གི་སྔགས་སྤེལ་ཚིག་དང་བཅས་པ་བྱའོ།  ། དེ་ནས་ཤིས་པས་སྦྱང་བ་ནི།  ། གང་ལ་སེར་སྣ་རྣམས་ཆགས་པ།  ། རྣམ་འཛོམས་དྲི་མ་མེད་མཛད་ཅིང་།  ། ཐུགས་ཞི་གནོད་པ་མི་མངའ་དེས།  ། ཁྱེད་ལ་བདེ་ལེགས་མཛད་པར་གྱུར།  ། འདྲེན་པ་གང་ཞིག་འགྲོ་བ་རྣམས།  ། ཐར་པའི་གླིང་དུ་འཛུད་མཛད་ཅིང་།  ། ཆོས་རྣམས་ཐམས་ཅད་སྟོན་པ་དེས།  ། ཁྱེད་ལ་བདེ་ལེགས་྾།  ། སྟོན་པ་འགྲོ་བ་རྣམས་ཀྱི་རྟེན།  ། སེམས་ཅན་ཀུན་གྱི་དོན་གྱི་ཕྱིར།  ། གང་ཞིག་བདེ་བར་མངའ་མཛད་དེས།  ། ཁྱེད་ལ་བདེ་ལེགས་྾།  ། སྐྱོབ་པ་གང་ཞིག་བྱམས་པ་ཡི།  ། ཐུགས་ཀྱིས་འགྲོ་བ་འདི་དག་ཀུན།  ། བུ་གཅིག་བཞིན་དུ་རྟག་བསྐྱངས་དེས།  ། ཁྱེད་ལ་བདེ་ལེགས་྾།  ། གང་ཞིག་འཁོར་བར་འགྲོ་བ་ཡི།  ། སེམས་ཅན་ཀུན་གྱི་རྟེན་གྱུར་ཅིང་།  ། གླིང་དང་དཔུང་གཉེན་གྱུར་པ་དེས།  ། ཁྱེད་ལ་བདེ་ལེགས་྾།  ། གང་ཞིག་ཆོས་རྣམས་མངོན་སུམ་གྱུར།  ། གཙང་ཞིང་བསླུ་བ་མི་མངའ་བར།  ། གསུང་གཙང་གཙང་མར་མཛད་པ་དེས།  ། ཁྱེད་ལ་བདེ་ལེགས་྾།  ། དཔའ་བོ་ཆེན་པོ་གང་སྐྱེས་པས།  ། ཕུན་སུམ་ཚོགས་དོན་འབྱོར་གྱུར་ཅིང་།  ། དོན་གྲུབ་མཆོག་ཀྱང་གྲུབ་པ་དེས།  ། ཁྱེད་ལ་བདེ་ལེགས་྾།  ། གང་ཞིག་སྐྱེས་པའི་ས་རྣམས་ནི།  ། ནགས་ཚལ་བཅས་པ་རབ་གཡོས་ཤིང་།  ། སེམས་ཅན་ཐམས་ཅད་རབ་དགའ་དེས།  ། ཁྱེད་ལ་བདེ་ལེགས་྾།  ། བྱང་ཆུབ་སྙིང་པོར་གཤེགས་པ་ན།  ། ས་བདག་རྣམ་དྲུག་གཡོས་གྱུར་ཅིང་།  ། བདུད་ཡིད་མི་བདེར་གྱུར་པ་དེས།  ། ཁྱེད་ལ་བདེ་ལེགས་྾།  ། ཆོས་ཀྱི་འཁོར་ལོ་བསྐོར་བ་ན།  ། འཕགས་པའི་བདེན་པ་རྣམས་གསུངས་ཤིང་།  ། ཐུབ་པའི་སྙན་པ་གང་བྱུང་དེས།  ། ཁྱེད་ལ་བདེ་ལེགས་྾།  ། ཡིད་འཕྲོག་གང་ཞིག་མུ་སྟེགས་བྱེད།  ། ཐམས་ཅད་ཆོས་ཀྱིས་ཕམ་མཛད་དེ།  ། ཚོགས་ཀུན་དབང་དུ་སྡུད་མཛད་དེས།  ། ཁྱེད་ལ་བདེ་ལེགས་྾།  ། སངས་རྒྱས་ཁྱེད་ལ་བདེ་ལེགས་མཛད།  ། (༢༥)བརྒྱ་བྱིན་ཚངས་པའི་ལྷ་རྣམས་དང་།  ། འབྱུང་བོ་ཀུན་གྱི་བདེ་ལེགས་ནི།  ། ཁྱེད་ལ་རྟག་ཏུ་སྦྱིན་གྱུར་ཅིག། སངས་རྒྱས་བསོད་ནམས་མཐུ་དག་དང་།  ། ལྷ་རྣམས་ཀུན་གྱི་བསམ་པ་ཡིས།  ། ཁྱེད་ཀྱི་འདོད་དོན་གང་ཡིན་པ།  ། དོན་དེ་དེ་རིང་འགྲུབ་གྱུར་ཅིག། རྐང་གཉིས་ཁྱེད་ཅག་བདེ་ལེགས་མཛད།  ། རྐང་བཞི་ཁྱེད་ཅག་བདེ་ལེགས་གྱུར།  ། ཁྱེད་ཅག་ལམ་བགྲོད་བདེ་གྱུར་ཅིག། ཕྱིར་འོངས་དག་ཀྱང་བདེ་ལེགས་ཤོག། ཉིན་མོ་བདེ་ལེགས་མཚན་བདེ་ལེགས།  ། ཉིན་མའི་གུང་ལ་བདེ་ལེགས་ཤིང་།  ། ཁྱེད་ཅག་ཀུན་ཏུ་བདེ་ལེགས་གྱུར།  ། ཁྱེད་ཅག་སྡུག་པར་མ་གྱུར་ཅིག། ཅེས་དྲིལ་བུ་བསིལ་ཞིང་མེ་ཏོག་གཏོར་ལ།  ཆེ་གེ་མོ་ཞེས་བྱ་བ་བདུད་དང་མི་མཐུན་པའི་ཕྱོགས་ཐམས་ཅད་ལས་རྒྱལ་ནས་ཤིན་ཏུ་བཀྲ་ཤིས་པར་གྱུར་ཅིག། དེ་ནས་བུ་ལ་སོགས་པའི་ཉེ་བས་མིང་བྱང་བཟུང་ནས།  ཕྱག་བྱེད་པའམ་མེད་ཀྱང་རུང་སྟེ།  ཚེ་འདས་དེ་ཉིད་བསམ་པ་དག་པས།  དཀོན་མཆོག་གསུམ་འདུས་རྡོ་རྗེ་མི་འཁྲུགས་པའི་ལྷ་ཚོགས་དང་ཉེ་བའི་སྲས་བརྒྱད་ལ་སྐྱབས་སུ་འགྲོ་ཞིང་།  ཕྱག་བྱེད་པར་བསམས་ལ།  གཙོ་བོ་རྒྱལ་བ་འགྲོ་བའི་མགོན།  ། འགྲོ་བ་སྐྱོབ་པའི་དོན་བརྩོན་པ།  ། སྟོབས་ཆེན་འཇིགས་པ་ཀུན་སེལ་ལ།  ། དེ་རིང་ཉིད་ནས་སྐྱབས་སུ་མཆི།  ། དེ་ཡི་ཐུགས་སུ་ཆུད་པའི་ཆོས།  ། འཁོར་བའི་འཇིགས་པ་སེལ་བ་དང་།  ། བྱང་ཆུབ་སེམས་དཔའི་ཚོགས་ལ་ཡང་།  ། དེ་བཞིན་ཡང་དག་སྐྱབས་སུ་མཆི།  ། བདག་ནི་འཇིགས་པས་རྣམ་སྐྲག་ནས།  ། ཀུན་ཏུ་བཟང་ལ་བདག་ཉིད་འབུལ།  ། འཇམ